Karl Rove

Karl Christian Rove (født 25. desember 1950 i Denver i Colorado i USA) er en amerikansk politisk rådgiver. Han er mest kjent som valgkampleder, rådgiver og politisk strateg for president George W. Bush. Han var visestabssjef for Bush fra 2005 til 2007.

Rove innledet sin politiske karriere blant de såkalte College-republikanerne som han ledet fra 1973 til 1974. De neste årene arbeidet han for forskjellige grupperinger i det republikanske parti og bisto i George Bush seniors visepresidentvalgkamp.

Rove grunnla i 1981 et rådgivningsfirma for postordre, Karl Rove & Co. som holdt til i Austin i Texas. Blant dette firmaets første kunder var den republikanske guvernøren Bill Clements og den demokratiske kongressmannen Phil Gramm, som senere ble republikaner. I 1993 begynte Rove å arbeide som rådgiver ved George W. Bush' guvernørvalgkamp.

Etter at Bush ble valgt til president ble Rove en av hans viktigste og mest innflytelsesrike rådgivere, blant annet som visestabssjef fra 2005 til 31. august 2007, da han sa opp sin stilling.

Etter oppsigelsen har Rove blant annet dekket valgkampen 2008 for Newsweek, hatt kortere engasjementer i Fox News, og vært bidragsyter i The Wall Street Journal.

Omstridte metoder 
Rove er kjent for å ha brukt svært kontroversielle metoder under flere av sine valgkamper.

Han har tilstått å ha startet flere såkalte «hviskekampanjer», som innebærer negativ ryktespredning om motkandidaten som er svært vanskelig å spore tilbake til ham selv. Da han i 1994 jobbet for George W. Bush' kampanje for å bli guvernør i Texas, begynte et rykte å spre seg om at den demokratiske motkandidaten Ann Richards var lesbisk og at hun brukte sin posisjon som guvernør til å ansette lesbiske kvinner i sentrale maktposisjoner. Rove ble anklaget for å ha startet disse ryktene blant annet gjennom en spørreundersøkelse hvor velgerne ble spurt om det var mer eller mindre sannsynlig om de ville stemme på Ann Richards hvis de visste om at staben hennes var dominert av lesbiske. Richards hadde både ektemann, barn og barnebarn. Roves arbeid fikk mye av æren for at den unge og uerfarne Bush til slutt noe overraskende ble valgt til guvernør foran den sittende Ann Richards.

Rove har også vært i kulissene bak de plutselige anklagene om pedofili og underslag hos demokraten Mark Kennedy i 1994. Kennedy konkurrerte om en plass i Alabamas høyesterett mot republikaneren Harold See. Like før valgdagen var Rove arkitekten bak trykkingen av flyere med svært grove beskyldninger mot See og hans familie. Flyerne ble kjørt rundt og levert i postkassene til velgerne om natten, så ingen skulle få vite hvem som stod bak. Idéen bak stuntet var å få sympati for den republikanske kandidaten, og ødelegge ryktet til populære Kennedy. See tapte til slutt valget, men med en mye mindre margin enn hva man hadde forventet.

En av de mest kjente politiske svertekampanjene i USAs historie er reklamefilmene mot demokraten John Kerry laget av den politisk uavhengige gruppen Swift Boat Veterans for Truth i forkant av presidentvalget i USA 2004. I filmene henger tidligere soldater som tjenestegjorde med Kerry under Vietnamkrigen Kerry ut som en forræder, en sviker og en løgner. Kerry hadde tidligere skrytt av at hans tjeneste under Vietnam, og reklamene regnes som en viktig årsak til at George W. Bush ble gjenvalgt. Rove skal angivelig ha kontaktet Swift Boat Veterans for Truth med en idé om å lage slike reklamefilmer. I ettertid har det kommet frem  at flere av soldatene var blant George Bush' støttespillere og var derfor ikke objektive.

Familie 
Karl Rove vokste opp i Sparks i Nevada, men familien flyttet i 1966 til Holladay i Utah, hvor han gikk high school. Faren arbeidet som geolog. Foreldrene skiltes i 1969. Faren, som imidlertid ikke var hans biologiske far, var norskættet. Slektsnavnet Rove kommer fra gården Roverud ved Halden.

Referanser

Litteratur 
 Boy Genius: Karl Rove, the Brains Behind the Remarkable Political Triumph of George W. Bush, Lou Dubose, Jan Reid and Carl Cannon, 2003, Paperback, 256 pages, ISBN 1-58648-192-4.
 Bush's Brain: How Karl Rove Made George W. Bush Presidential, James C. Moore and Wayne Slater, John Wiley and Sons, 2003, hardcover, 416 pages, ISBN 0-471-42327-0.

Eksterne lenker 
 
 
 

Politikere fra USA
Personer fra Denver
Personer fra Sparks
Personer fra Salt Lake City